ব্যস্ত মহানগরের রাস্তায় উল্টো দিক থেকে গাড়ি চালানোর প্রবণতা বিশেষ করে ক্ষমতাসীন মানুষদের, সেটা মানুষ আবিষ্কার করছিল বহু দিন ধরে; কিন্তু নতুন করে আবিষ্কার করল এই আন্দোলনের সময়। পরিবহন অঙ্গনে এত ধরনের জঞ্জাল জমা হয়েছিল যে, সেটা ছাত্রদের আন্দোলন না হলে মানুষ সম্যকভাবে উপলব্ধিই করতে পারত না। এই পরিপ্রেক্ষিতেই মানুষ বলল, ওপরে ফিটফাট ভেতরে সদরঘাট; তথা ওপরে সব সুন্দর, ভেতরে সব ময়লা। ঘরের বাইরে অনেক বাতি জ্বলছে কিন্তু ঘরের ভেতরে সব বাল্ব ফিউজ। একই সাথে উপলব্ধি হয়েছে, পরিবহন সেক্টরের লাখ লাখ ড্রাইভার আর হেলপার, তারাও তো এই বাংলাদেশেরই নাগরিক, এই সমাজেরই মানুষ। বেদনাদায়ক ঘটনা হলো, দুর্ঘনায় নিহত ছাত্রী মিমের পিতাও গাড়ির ড্রাইভার; ৩০ বছর ধরে সুনামের সাথে, দক্ষতার সাথে গাড়ি চালাচ্ছেন। এই আন্দোলনের ফলেই নাগরিক সমাজের সচেতন অংশের মধ্যে এই উপলব্ধি এসেছে যে, পরিবহন সেক্টরের কর্মীদের বিপথে যাওয়া থেকে ফিরিয়ে আনতে হবে।